Boerbok spring offerande net-net vry | Maroela Media
Hilda, soos sy intussen gedoop is, is met 'n dolk in haar rug tussen rotse op Kampsbaai se strand aangetref. Foto: Stad Kaapstad
'n Boerbok wat die afgelope naweek 'n rituele slagting in Kampsbaai in die Wes-Kaap vrygespring het, sal na verwagting ten volle herstel.
Hilda, soos beamptes van die Dierebeskermingsvereniging (DBV) se Kaap die Goeie Hoop-tak die ooi intussen gedoop het, is Saterdagoggend tussen rotse op die gewilde swemstrand aangetref met 'n dolk stewig in haar rug geplant.
Wayne Dyason, woordvoerder van die Stad Kaapstad se wetstoepassingsafdeling, sê die beamptes wat op haar afgekom het, het die DBV ontbied. Hilda het toe reeds heelwat bloed verloor.
"Een van ons veeartse het die dolk verwyder en die wond behandel om ontsteking te voorkom," het Belinda Abraham, DBV-woordvoerder, Dinsdagmiddag aan Maroela Media gesê. "Ons monitor haar vir sekondêre infeksie, maar sy sterk mooi aan op ons plaas in Grassy Park."
Abraham sê die prognose is "uiters positief", want dit lyk asof Hilda ten volle sal herstel. Die volgende uitdaging is om 'n goeie huis vir haar te vind. "Dit sal iemand baie spesiaals moet wees wat haar aanneem en ons sal hulle natuurlik streng keur."
Gevra van waar die naam Hilda, sê Abraham: "Dit het maar net vir ons gevoel dit pas by haar."
Sy sê dit lyk asof Hilda so hittete die slagoffer van 'n rituele offerande kon gewees het en gelukkig is om lewend daarvan af te kom. "Daar was 'n stuk rooi materiaal aan die dolk waarin hare geweef was."
Dis onmoontlik om vas te stel wanneer of waar die offerande veronderstel was om plaas te vind, maar Abraham sê om 'n dier leed aan te doen of nie in te gryp wanneer iemand anders dit gedoen het nie, kom neer op 'n oortreding van die Dierebeskermingswet.
Die DBV vra enigeen met inligting wat hulle kan help om genoeg bewyse bymekaar te kry om 'n klag by die polisie in te dien, moet die Kaapse DBV tydens kantoorure by 021 700 47158/9 of ná ure by 083 326 1604 bel.
Noem dit by die naam. Satanistiese rituele. Hopeloos te veel van die gemors in SA.
Hier by ons aan die KZN Suidkus doen die Zioniste afrika groepe ook gereeld diereoffers op die strand. Gewoonlik hoenders.
Maar jys reg, kom maar alles neer op okkultiese offers. Hilda hoop jy kry iemand wat jou soo gaan liefhê en bederf bok se kind!